Habasha ta yi wa Fursunoni dubu 10 afuwa - Afrika - RFI
Habasha ta yi wa Fursunoni dubu 10 afuwa
Daga Umaymah Sani Abdulmumin wanda aka wallafa 05-01-2017 Wanda aka canza zuwa 05-01-2017 A 19:23
Al'ummar yankin Oromia da ke kin jinni gwamnatin Habasha REUTERS/Tiksa Negeri
Gwamnatin Habasha ta bada umarnin sakin fursunoni dubu 10 da aka kama a yankin Oromia na kasar, da ya yi fama da zanga-zangar kin gwamnati. Sai dai kuma masu adawa da gwamnatin sun ce har yanzu ana tsare da wasu dubban ‘yan yankin.
Fursunonin da aka saki sun hada da tsofaffi, masu fama da rashin lafiya da kuma wadanda ke da yara kanana, sai dai kuma ba a kai ga tantance ko mutanen na daga cikin wadanda aka kama bayan kafa dokar ta baci da gwamnatin Habasha ta yi a yankin na Oromia ba.
Sai dai a cewar kakakin ‘yan adawar kasar, Mualtu Gemechu, har yanzu akwai ‘yan yankin na Oromia sama da 60,000 da gwamnatin ke ci gaba da tsarewa.
Mista Gemechu ya ce kasancewar fursunonin sun fi karfin gidajen yarin kasar, a yanzu an koma tsare da dama a bayan gari.
A watan Oktoban shekara ta 2016 ne gwamnatin Habasha ta kafa dokar ta baci a yankin Oromia, bayan gagarumar zanga-zangar nuna kin jinni gwamnati kan yadda aka ware su daga shiga al’amuran kasar kama daga siyasa da tattalin arziki.
An bukaci sakin 'Yan Jaridu da aka …
Mutane 52 ne suka mutu a tarzomar …